和僕射晉公扈從溫湯
作者：王維
朝代：唐

paragraphs: 天子幸新豐，旌旗渭水東。
寒山天仗外，溫谷幔城中。
奠玉羣仙座，焚香太乙宮。
出遊逢牧馬，罷獵見非熊。
上宰無爲化，明時太古同。
靈芝三秀紫，陳粟萬箱紅。
王禮奠儒教，天兵小戰功。
謀猶歸哲匠，詞賦屬文宗。
司諫方無闕，陳詩且未工。
長吟吉甫頌，朝夕仰清風。